11/02/2011 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Remisión de resolución

Resolución da Dirección Xeral de Industria, Enerxía e Minas, pola que se autoriza administrativamente e se aproba o proxecto de execución dunha modificación substancial da instalación de coxeración que Paquito, S. L. posúe en Boiro (A Coruña) ANTECEDENTES DE FEITO Primeiro. Con data 19 de setembro de 1996, a Dirección Xeral de Industria resolveu autorizar administrativamente a Paquito, S. L. a planta de coxeración que promovía en Boiro (A Coruña), e incluíla no réxime especial creado polo Real Decreto 2366/1994. Segundo. Con data 1 de outubro de 1997, a Dirección Xeral de Industria resolveu aprobar o proxecto de execución da planta de coxeración citada, tendo as seguintes características básicas: – Un motor de catro tempos alimentado por fueloleo de 3825 kW de potencia. – Un alternador síncrono autoregulado e autoexcitado cunha potencia nominal de 3675 kVA. – Un transformador de 4000 kVA e relación 20/6 kV. – Un transformador de alimentación a servizos auxiliares de 400 kVA e relación 20/0,4 kV. – Instalacións de almacenamento de combustible, de interconexión coa rede, de protección, sinalización, mando e medida. Terceiro. Con data 8 de setembro de 1998, a Delegación Provincial da Consellería de Industria e Comercio autorizou a posta en marcha da planta de coxeración. Cuarto. Con data 3 de xuño de 2010, Rocio Victoria Walter German Janiec Beneito, en nome de Paquito, S. L., solicitou autorización administrativa e aprobación do proxecto de execución dunha modificación substancial da instalación de coxeración citada. Quinto. Con data 27 de outubro de 2010 publicouse no Boletín Oficial da Provincia da Coruña n.º 205, e con data 29 de outubro de 2010 no Diario Oficial de Galicia n.º 209, a solicitude de autorización administrativa e aprobación do proxecto de execución indicada no antecedente de feito cuarto, sen que conste que se presentase alegación algunha. As características do proxecto que se somete a información pública son as requintes: Solicitante: Paquito, S. L. Domicilio social: Lg. Careixo, s/n - 15930 Boiro. Denominación: modificación de planta de coxeración. Situación: Boiro (A Coruña) Principais características técnicas: Modificación da instalación de coxeración actual consistente en: Conexión co intercambiador existente da soleira da cámara 5 da fábrica de conservas co circuíto de baixa temperatura (LT), para un aproveitamento de 21 kW – Instalación dun sistema de tratamento de auga para a súa utilización como auga técnica, tanto auga de alimentación de caldeiras como auga no proceso produtivo da planta conserveira, que consta dun equipo de evaporación de baleiro en dobre etapa para producir 55 m 3 /día de auga desmineralizada de 5 ppm de contido de sales, para aproveitar os 1,683 MW dispoñibles do circuíto de alta temperatura (HT). – Instalación do sistema de prequecemento de auga de alimentación á caldeira de recuperación, mediante a instalación dun economizador de feixe tubular en espiral na cheminea de saída de gases e tanque de acumulación de 5 m 3 Instalación dun acumulador de vapor previo ás aplicacións de vapor en planta, cunha presión de servizo de 6 bar e 2 m 3 de volume Desmantelamento do intercambiador HT coa instalación dun novo de 1,800 kW – Ampliación da instalación eléctrica con dous cadros para novos equipamentos. Sexto. Con data 17 de decembro de 2010, o Departamento Territorial da Consellería de Economía e Industria da Coruña emitiu informe favorable á solicitude de autorización administrativa e aprobación do proxecto de execución. Sétimo. Con data 14 de xaneiro de 2011, Paquito, S. L. presenta acordo de compra de equipos por importe superior ao 50% do orzamento do proxecto. FUNDAMENTOS DE DEREITO Primeiro. O artigo 28 da Lei 54/1997 establece que a construción, explotación, modificación substancial, a transmisión e o peche de instalacións de produción de enerxía eléctrica en réxime especial estará sometida ao réxime de autorización administrativa previa, que terá carácter regrado, correspondéndolle o seu outorgamento á Administración autonómica. Segundo. O artigo 28 do Decreto 324/2009, do 11 de xuño, polo que se establece a estrutura orgánica da Consellería de Economía e Industria, atribúe á Dirección Xeral de Industria, Enerxía e Minas a dirección, coordinación, planificación, execución, seguimento e control das competencias e funcións da consellería en materia de enerxía. Terceiro. A disposición transitoria terceira do Real Decreto 1565/2010, do 19 de novembro, polo que se regulan e modifican determinados aspectos relativos á actividade de produción de enerxía eléctrica en réxime especial, establece que as solicitudes de autorización dunha modificación substancial dunha instalación presentadas con anterioridade á entrada en vigor deste Real Decreto poderán tramitarse e resolverse conforme á normativa vixente no momento da presentación da dita solicitude, sempre que o titular da instalación dispoña dun acordo de compra asinado entre o promotor da instalación e o fabricante ou suministrador de equipos correspondente para a adquisición de equipos por un importe equivalente polo menos ao 50 por cento do valor da totalidade dos mesmos fixado no proxecto de instalación. Este é o caso desta modificación substancial, pois foi solicitada con data 3 de xuño de 2010 e presentouse acordo de compra de equipos por importe superior ao 50% do orzamento do proxecto con data 14 de xaneiro de 2011. Cuarto. Na tramitación tivéronse en conta as normas de procedemento contidas no Real Decreto 1955/2000, do 1 de decembro, no Real Decreto 661/2007, do 25 de maio, na Orde da Consellería de Economía e Industria do 14 de decembro de 2009 pola que se regulan os criterios para aplicar o concepto de modificación substancial valorada con criterio de reposición que recolle o artigo 4.30 do Real Decreto 661/2007 do 25 de maio, na Lei 30/1992, do 26 de novembro, de réxime xurídico das administracións públicas e do procedemento administrativo común e demais normas vixentes de aplicación. De acordo co que antecede RESOLVO Primeiro. Autorizarlle administrativamente a Paquito, S. L. a modificación substancial da instalación de coxeración que posúe en Boiro (A Coruña). Segundo. Aprobar o proxecto de execución da devandita modificación substancial, “Proyecto reformado de modificación sustancial de la planta de cogeneración de Paquito, S. L., Boiro”, asinado polo enxeñeiro técnico industrial Diego Rioseco López, colexiado número 2392, e visado polo Ilustre Colexio Oficial de Enxeñeiros Industriais de Galicia o 10 de setembro de 2010, co número C0102856. Todo isto de acordo coas seguintes condicións: Primeira. As instalacións que se autorizan terán que realizarse de acordo coas especificacións e planos que figuran no proxecto que por esta resolución se aproba e referido no punto segundo da parte dispositiva desta. Segunda. Para introducir modificacións nas instalacións que afecten a datos básicos do proxecto será necesaria a previa autorización desta Dirección Xeral. Pola súa banda, o Departamento Territorial da Consellería de Economía e Industria da Coruña poderá autorizar as modificacións de detalle do proxecto que resulten procedentes, debendo comunicarlle a este centro directivo todas as resolucións que dite en aplicación da devandita facultade. Terceira. O prazo para a posta en servizo das instalacións que se autorizan será de doce meses contados a partir da data de publicación desta resolución. Cuarta. Unha vez construidas as instalacións autorizadas, o Departamento Territorial da Consellería de Economía e Industria da Coruña inspeccionará a totalidade das obras e montaxes efectuadas e verificará o cumprimento dos compromisos contraídos por Paquito, S. L. Quinta. Con carácter previo á posta en servizo das instalacións, o órgano competente verificará o cumprimento dos condicionados impostos nesta resolución. Sexta. A Administración resérvase o dereito de deixar sen efecto a presente autorización por calquera das causas establecidas no artigo 34 do Decreto 1775/1967, do 22 de xullo, sobre réxime de instalación, ampliación e traslado de industrias, ou por incumprimento das condicións impostas. Sétima. Esta autorización outórgase sen prexuízo de terceiros e independentemente das autorizacións, licenzas ou permisos de competencia municipal, provincial ou outros necesarios para a realización das obras das instalacións autorizadas. Oitava. Como requisito necesario para a aplicación do réxime especial á devandita instalación, deberase solicitar a modificación da súa inscrición no Rexistro de Instalacións de Produción de Enerxía Eléctrica en Réxime Especial da Comunidade Autónoma de Galicia, creado pola Orde da Consellaría de Industria e Comercio do 5 de xullo de 1995 (DOG do 14 de xullo). Contra esta resolución, que non é definitiva en vía administrativa, poderase interpoñer recurso de alzada perante o conselleiro de Economía e Industria da Xunta de Galicia no prazo dun mes, contado a partir do día seguinte ao da súa notificación, de conformidade cos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común. Santiago de Compostela, 24 de xaneiro de 2011 O director xeral de Industria, Enerxía e Minas Ángel Bernardo Tahoces